Translator: Antjie Krog
Koningin Lear is 'n herverbeelding van William Shakespeare se King Lear deur die gevierde Vlaamse skrywer Tom Lanoye.
Elizabeth Lear het met die verloop van tyd haar klein besigheid opgebou tot 'n internasionale sakeryk. Elisabeth kondig aan dat die besigheid tussen haar drie seuns verdeel sal word en sy eis dat haar seuns onder eed hul liefde en trou aan haar verklaar. Haar jongste en geliefde seun weier en dit ontketen 'n familietwis van reuse-omvang. Dit is 'n verhaal van 'n bejaarde besigheidsvrou wat haar houvas op die werklikheid verloor, wat desperaat probeer om die storm wat om haar losgebars het te hanteer. 'n Epiese verhaal wat skerp kommentaar lewer op 'n hedendaagse besigheidswereld waarin integriteit en lojaliteit skaars kommoditeite geword het.
Melk & vleis/Bloed en bodem
Dis 1996. Suid-Afrika het verander, maar sekere huishoudings nog nie. 'n Suksesvolle aktuaris los haar werk in die stad nadat sy verlief raak op 'n sjarmante jong boer. Sy probeer haar bes om in te pas by die kleindorpse gemeenskap, haarself in haar huwelik te laat geld, en die familieplaas van ondergang te red. Nadat 'n erfgenaam gebore word, begin dinge egter op die plaas uitrafel ...
Hell hath no fury like … 'n boervrou.
So moes die Liefde ly
Só moes die Liefde ly is aanvanklik op versoek geskryf vir opvoering as 'n projek om die lyding van Christus uit te beeld. Die opvoerings was baie geslaagd en nadat Charles Fryer die stuk verwerk het, word dit in die vroeë negentigerjare in die Kangogrotte by Oudtshoorn opgevoer. Dit is elke tweede Paasseisoen aangebied en behalwe Suid-Afrikaners, het mense van regoor die wêreld - Duitsers, Amerikaners en Nederlanders - hierdie weergawe van Jesus se lydingsgeskiedenis ervaar. Die teks is na die eerste opvoering heelwat uitgebrei en het nuwer en groter dimensies bygekry. Liedere, asook danstonele, is ingevoeg en die koor is vergroot van 20 tot ongeveer 50.
Charles Fryer (1946-2014) was 'n digter en dramaturg en samesteller van verskeie publikasies en ook uitgewer. Hy was deel van D.J. Opperman se Letterkundige Laboratorium en later ook sy assistent. Hy het in 1978 'n digbundel, Rooiwielwa die lig laat sien. In 1997 ontvang hy die P.J. Cillié-medalje vir kreatiewe joernalistiek en in 2008 is Charles se bydrae tot die Afrikaanse letterkunde en kultuur deur die ATKV vereer toe die vereniging 'n ATKV-oorkonde aan hom oorhandig het.
"Die liefde is 'n vreemde ding. Dit bestaan net as jy daarin glo."
Vier uiteenlopende karakters se lewens word met 'n ironiese sameloop van omstandighede vervleg. Kort voor lank is hulle in 'n web van liefde, leuens en verraad. In Liewer word daar na die onpeilbare aard van die liefde in sy verskillende vorme gekyk.
Tertius Kapp bewys met Liewer opnuut waarom hy 'n Hertzorg-pryswenner is.
Drie hopies grond van drie grafte en die drie mense aan wie die grafte behoort: Vytjie, Basjan en Gulu. Elkeen moet vertel hoe hy of sy aan sy dood gekom het. Trien is die sameroeper van hierdie byeenkoms na die dood. Sy behartig die post mortem. Hoe het dit gebeur dat haar man, haar huiswerker en plaaswerker dood is?
In hierdie drama deur Pieter Fourie moet Basjan, Vytjie en Gulu aan Trien vertel en demonstreer wat gelei het tot hul dood. Dit word duidelik dat Trien se pienk pilletjies haar blind gemaak het vir die dinge wat rondom haar gebeur ...
Die drama fokus op die ervaring van vroue in konsentrasiekampe tydens die Anglo-Boereoorlog en het verskeie toekennings ontvang, onder andere die Fiësta vir teaterontwerp en beste nuwe Afrikaanse produksie.
Teatergenie, noem resensente haar. Dramaturg, vervaardiger, aktrise. Sy het Afrikaanse teater in die holte van haar hand, die 'ongelooflik talentvolle' Nicola Hanekom. - Hanlie Retief
Nicola het haar Diploma in Drama aan die Universiteit Kaapstad ontvang en beskou haarself meer as 'n aktrise as 'n skrywer. Hoogtepunte in haar loopbaan is haar vertolking van Ingrid Jonker in 'Altyd Jonker' en haar vertolking van Beatrice in die film ' Faan se Trein'. Op die kassie was Nicola al te sien in baie reekse. Sy wen 'n Fleur du Cap- toekenning en 'n Standard Bank Golden Ovation toekenning vir haar spel in haar eenvrouvertoning 'Hol'. Vir haar trilogie van plekspesifieke teater (' Betésda', 'Lot' en 'Babbel') ontvang sy altesaam elf Kanna-toekennings en vier Fiësta-toekennings. Sy het reeds ook twee ATKV- Woordveertjies ontvang vir Beste Dramateks vir 'Babbel' en 'Trippie'.
Samsa-masjien tree in gesprek met Franz Kafka se 'Die Verwandlung' Dit vertel die storie van die insekwording van Gregor Samsa sr. Gregor, in sy sewentigs, is 'n afgetrede biologie-onderwyser, skoolhoof en was ook klavierstemmer in sy jongdae. Hy ly aan dementia en as gevolg daarvan bly hy en Josephine by hul dogter, Grete en haar man Tjaart, in hul luukse, moderne huis in 'n woonbuurt soos Sandton.
Soos die Gregor van die Kafka-verhaal, ondervind Gregor 'n stelselmatige insekwording, wat deur die sielkundiges, psigiaters en dokters toegeskryf word aan die ouditiewe en taktiele hallusinasies van dementia-lyers. Gregor sien oral insekte, voel hulle loop op hom en voel homself uiteindelik 'n insek word. Stelselmatig beweeg die ouerpaar uit die huis uit na die kelder waar hulle 'n geraasmasjien (soos dié van die Futuriste) begin bou uit skroot en rommel.
Klank en musiek is sentraal tot die stuk. Dit dien as deurlopende metafoor en is daarom as 'n CD ingesluit in die publikasie. Die komponis Pierre-Henri Wicomb was verantwoordelik vir die klankbaan.